איך פגשתי את אמא

רקע כללי

העלילה ברובה מתרחשת באזור מנהטן של ניו יורק, וכמו קומדיות מצבים נוספות בניו יורק ("חברים" ו"סיינפלד") עוקבת הסדרה אחרי מספר חברים וחייהם בעיר. המאפיין הבולט ביותר בסדרה הוא שהסיפור מסופר מנקודת מבטו של טד המבוגר בשנת 2030, שמספר לילדיו כל צעד ואירוע בסיפור שהוביל אותו לפגישת אמם, ובהתאם לכך העלילה מוצגת לעיתים קרובות בצורה סובייקטיבית ולא אמינה, מה שמשמש בסיס לחלק גדול מההומור. לעיתים קרובות ניתנים רמזים לעתיד להתרחש, כשבדרך כלל מתחיל טד המבוגר להיסחף בסיפור על אירועים בסדר לא כרונולוגי (ואז נזכר שהוא מקדים את זמנו ומוסיף "אבל על זה אני אספר אחר כך", או באנגלית "More On That Later"). לפעמים טד "מעדן" חלקים בסיפור שיתאימו לילדיו או משנה אותם כדי להעביר מוסר השכל. (לדוגמה, הוא מזכיר פעמים רבות כיצד "אכל סנדוויץ'" בקולג' כשהוא מתכוון לכך שעישן מריחואנה). ככל שהסדרה מתקדמת מתגלים עוד ועוד פרטים על אשתו של טד (האמא) ובסוף העונה השמינית אף רואים את פניה.
הסיפור מתחיל כשמרשל, חברו הטוב, מציע נישואים ללילי. בעקבות הצעת הנישואים, טד מבין שיכול להיות שהוא יישאר לבד, או לפי הגדרתו בפרק הראשון: "הרווק המלחיץ בגיל העמידה שהילדים קוראים לו 'דוד טד'", והוא פוצח בחיפוש אחרי אהבת אמת. הוא נעזר בבארני, חברו ההולל בעל הדעות המטורפות, שאמנם מתנגד לרצונו של טד להתמסד אך עדיין עוזר לו. באמצעות המשחק "פגשת את טד?" (?Have you met Ted), שהמציא ברני, פוגש טד את רובין, וחושב שהוא מתאהב ממבט ראשון, אך לרובין אין את אותם רצונות להתמסד, מה שיוצר המון דיאלוגים משעשעים.
חלק ניכר מהפרקים פותחים בכך שטד העתידי (שאינו נראה בפועל עד לפרק האחרון, אך מדובב על ידי שחקן אחר - בוב סאגט), מתחיל לספר לילדיו סיפור ולאחר מכן הסיפור עובר לחייו של טד הצעיר.

עונה 1

פרקים 1–22 (22 פרקים). החלה ב-19 בספטמבר 2005 והסתיימה ב-15 במאי 2006.
הסיפור של טד מתחיל בשנת 2005, אז הוא היה רווק בן 27 שהתפרנס כארכיטקט צעיר. הוא גר בדירה ביחד עם שני השותפים שלו - מרשל אריקסון (ג'ייסון סגל), סטודנט למשפטים ובאופן לא רשמי גם חברתו של מרשל, לילי אולדרין (אליסון הניגן), גננת. בפרק הראשון בסדרה, מרשל מציע ללילי נישואים והיא מסכימה. טד מבין שעליו להתחיל לחפש את הנפש התאומה שלו ולהתמסד, בניגוד לחברו בארני סטינסון (ניל פטריק האריס), רודף-נשים ידוע המביע התנגדות נחרצת למוסד הנישואין.
מסע החיפושים מתחיל לאחר שטד פוגש כתבת צעירה בשם רובין שרבטסקי (קובי סמולדרס) בה הוא מתאהב ואף אומר לה את זה בפגישה הראשונה. רובין לעומת זאת, לא ממהרת להיכנס לתוך מערכת יחסים ולכן טד ורובין נשארים ידידים בלבד. טד העתידי מגלה שרובין היא לא אמם של הילדים שלו לאחר שהוא אומר בסוף הפרק הראשון "זהו הסיפור של איך פגשתי את... דודתכם [כינוי בסלנג] רובין". במהלך העונה ישנם ניסיונות רבים של טד ורובין להיות ביחד (פעם טד מחליט שהוא רוצה לחזור לרובין ופעם רובין מחליטה שהיא אוהבת את טד), אך הדבר לא עולה יפה. בפרק האחרון של העונה הראשונה טד ורובין מחליטים להיות ביחד למרות חילוקי הדעות שלהם בנושא ההתמסדות.
ללילי יש במהלך העונה ספקות לגבי נישואיה למרשל ובסוף העונה לילי מחליטה שהיא רוצה לנסוע לבית הספר לאומנות בסן פרנסיסקו, והחתונה מתבטלת.

עונה 2

פרקים 23–44 (22 פרקים). החלה ב-18 בספטמבר 2006 והסתיימה ב-14 במאי 2007.
העונה השנייה נפתחת כאשר טד ורובין הם זוג, וליבו של מרשל שבור עקב עזיבתה של לילי. לאחר שהבינה שהיא לא אמנית מחליטה לילי לחזור לניו יורק, ולאחר מספר פרקים חוזרים היא ומרשל להיות ביחד. באחד הפרקים מתערבים מרשל ובארני על סטירות בנוגע לשאלה - למה רובין מסרבת להיכנס לקניונים? מרשל טוען שהיא התחתנה בקניון, בעוד שבארני טוען כי יש לרובין "קלטת לוהטת" שצולמה בקניון. הסיבה האמיתית היא שרובין הייתה בתחילת שנות ה-90 כוכבת פופ קנדית בעלת להיט אחד שנקרא "Let's Go To The Mall" ("בואו נלך לקניון"). מרשל זוכה בהתערבות, והוא רשאי לתת לברני חמש סטירות בכל מקום ובכל זמן שהוא יבחר (וכבר במהלך העונה מרשל נותן לבארני 2 סטירות מתוך ה-5). עוד מתגלה במהלך העונה שלברני יש אח שחור הומוסקסואל.
בפרק סיום העונה מרשל ולילי מתחתנים, וטד מגלה לברני שהוא ורובין נפרדו עקב חילוקי הדעות בעניין הנישואין. העונה מסתיימת במשפט המפורסם של בארני "זה הולך להיות אג - חכה לזה" ("This is going to be legen - wait for it"), לאחר שטד אומר לו שהם חוזרים "לקרוע את העיר" פעם נוספת כרווקים.

עונה 3

פרקים 45–64 (20 פרקים). החלה ב-24 בספטמבר 2007 והסתיימה ב-19 במאי 2008.
בארני פותח את העונה כשהוא אומר "dary!" ("דִי!") כסיום למשפט שאמר בסוף העונה השנייה. רובין חוזרת מטיול בארגנטינה ביחד עם החבר החדש שלה, גייאל (אנריקה איגלסיאס). מרשל ולילי עוברים לגור בדירה משלהם, שמתגלה כבעלת רצפה עקומה. ברני מקבל ממרשל את הסטירה השלישית בחג ההודי-סטירה ("Slapsgiving", על משקל שמו של חג ההודיה באנגלית- "Thanksgiving") ואפילו מקים אתר ספירה לאחור עד לקבלת הסטירה (slapcountdown.org).
טד העתידי מספר לילדיו את הסיפור עם המטרייה הצהובה (ששייכת לאמם) אותה מצא במסיבה, למרות שהוא לא פגש עדיין את אמם. טד פוגש בסטלה, רופאה נחמדה איתה הוא יוצא במהלך העונה. רובין שוכבת עם בארני לאחר שהחבר שלה עזב אותה, וכאשר טד שומע על כך הוא מנתק את הקשר שלו עם בארני. באותו זמן, מחבלת מישהי מסתורית בניסיונותיו של בארני להתחיל עם נשים. לאחר פרק שלם של "פלייאוף הנשים שיצאו עם בארני", האישה המסתורית מתגלה לבסוף כאַבִּי (בריטני ספירס), המזכירה של סטלה (הרופאה איתה טד יוצא), אשר רוצה לנקום בבארני על כך שהוא לא התקשר אליה לאחר שהם שכבו.
בפרק הסיום של העונה טד ובארני נפגעים בתאונת דרכים ומחליטים לחדש את הקשר ביניהם. בארני מבין שיש לו רגשות עמוקים כלפי רובין וטד מציע נישואים לסטלה.

עונה 4

פרקים 65–88 (24 פרקים). החלה ב-22 בספטמבר 2008 והסתיימה ב-18 במאי 2009.
סטלה מסכימה להתחתן עם טד. רובין מקבלת הצעת עבודה ביפן ועונה לה בחיוב, אך מתפטרת וחוזרת לניו יורק כדי להיות בחתונתו של טד. לאחר שסטלה מסרבת להגעתה של רובין לחתונתם מפאת היותה האקסית של טד, מתעוררת בעיה כי טוני, בעלה לשעבר ואבי ילדתה של סטלה, מסרב להביא את הילדה המשותפת לחתונה. טד נשלח להביא את הילדה ובסופו של דבר מזמין גם את טוני לחתונה. לאחר שסטלה פוגשת את טוני, היא נוטשת את טד תחת החופה וחוזרת לזרועותיו של טוני. ברני נאבק ומנסה להדחיק את הרגשות שיש לו כלפי רובין. טד ורובין הופכים להיות שותפים לאחר שמרשל ולילי עוברים לביתם החדש (ומתלבטים בשאלה האם להביא תינוק לעולם). רובין מקבלת עבודה כמגישת תוכנית בוקר שמשודרת ב-4 לפנות בוקר. לקראת סיום העונה טד פוגש את סטלה ואת טוני, פגישה שלדברי טד העתידי "שינתה את חייו". טד מגלה שלברני יש רגשות כלפי רובין, ומרשה לו להציע לה לצאת איתו. בפרק סיום העונה רובין מגלה שברני אוהב אותה, ואילו טד משתכנע לקבל הצעה להיות מרצה לארכיטקטורה באוניברסיטה במקום להמשיך לעבוד כארכיטקט. טד העתידי מגלה לנו שאשתו של טד (האמא), הייתה באותה כיתה אליה נכנס טד בתור מרצה.

עונה 5

פרקים 89–112 (24 פרקים). החלה ב-21 בספטמבר 2009 והסתיימה ב-24 במאי 2010.
בפרק הראשון מסתבר שטד נכנס בטעות לכיתת כלכלה ולא לכיתת הארכיטקטורה, ואף עושה מעצמו צחוק כשהוא מתחיל להרצות בעודו משוכנע שהוא בכיתה הנכונה. רובין ובארני מנהלים מערכת יחסים אך לבסוף מחליטים להיפרד. במהלך העונה גם ברני וגם רובין מראים רגשות חרטה על אובדן מערכת היחסים ביניהם. מרשל נותן סטירה נוספת לבארני (הרביעית מתוך חמש), בחג ה-"Slapsgiving" פרי המצאתו. טד יוצא עם דוקטורנטית בשם סינדי (רייצ'ל בילסון) שמסתבר שהיא השותפה לדירה של אשתו העתידית (ובעת שהותו בדירתה טד אמנם אינו פוגש את אשתו לעתיד אך זוכה לראות את קרסולה). טד קונה בית למרות מחאת החברים כי הבית ישן, מוזנח ואף מסוכן, ומחליט לשפצו. טד העתידי מגלה לנו שזהו אותו הבית בו מתגוררת המשפחה העתידית ובו יושבים הילדים שמקשיבים לסיפורו. לילי ומרשל עדיין לא בטוחים האם הם רוצים להביא תינוק לעולם ומשאירים את ההחלטה בידי הגורל. בתחילת העונה מתגלה כי החבורה פגשה "כפילים" של עצמם: גרסה לסבית של רובין, גרסה משופמת של מרשל, חשפנית שנראית בדיוק כמו לילי, ומאוחר יותר הם רואים מתאבק שנראה בדיוק כמו טד. בעקבות כך לילי ומרשל מחליטים שברגע שיפגשו את הכפיל של בארני יהיה זה הסימן של היקום להודיע להם שעליהם להיכנס להיריון. בסוף העונה לילי ומרשל רואים נהג מונית ואומן רחוב זהים לברני (כשבפועל זה היה ברני האמיתי בתחפושות). לילי ומרשל אמנם מגלים את ההונאה, אך בהמשך לילי מדמיינת שמוכר בדוכן נראה כמו בארני והם מחליטים להביא תינוק לעולם. רובין פוגשת את דון, אשר עובד איתה בהנחיית תוכנית הבוקר, ומחליטה לצאת איתו ובהמשך אף לעבור לגור איתו. בפרק הסיום מקבלת רובין הצעת עבודה בשיקגו, אך מחליטה שמשום אהבתה לדון, תוותר על ההצעה המפתה ותישאר בניו יורק, רק כדי לגלות שדון עצמו קיבל את ההצעה הנ"ל ומשום כך הוא עובר לשיקגו ונפרד מרובין. בעקבות הפרידה, רובין חוזרת לגור עם טד.

עונה 6

פרקים 113–136 (24 פרקים). החלה ב-20 בספטמבר 2010 והסתיימה ב-16 במאי 2011.
רובין מנסה להתאושש מהפרידה מדון, טד פוגש שוב את סינדי (השותפה של אשתו לעתיד) ומרשל ולילי מנסים להיכנס להיריון. כחלק מהניסיון להיכנס להיריון פוגשים מרשל ולילי את הכפיל האמיתי של ברני, כרופא בענייני פוריות. טד חוזר לעבוד על הבניין החדש של GNB, היכן שברני ומרשל עובדים. ברני מתאהב בנורה - חברתה של רובין, אך הורס את הקשר בכך שהוא משקר לה על ציפיותיו ממנה.
אביו של מרשל מת ומרשל מנסה להתמודד עם מותו. טד פוגש את זואי (ג'ניפר מוריסון), שמנסה למנוע את הקמת הבניין החדש של GNB שכדי לבנותו צריך להרוס בניין היסטורי שהיא מנסה לשמר. בתחילה טד עוזר לה כי ברצונו לצאת איתה, אולם כאשר הוא מגלה שהיא נשואה ל"קפטן", מפסיק לעזור לה והם הופכים לאויבים. בהמשך זואי מתחברת לחבורה, מתחילה לבלות איתם בבר ואף חוגגת איתם את חג ההודיה, חרף אי רצונו של טד. בהמשך מתגלה שבין זואי לבעלה "הקפטן" יש בעיות בנישואים ושהם נפרדו. באותו הפרק מתגלה שטד מאוהב בזואי ושזואי מאוהבת בו, ובעזרתו של מרשל הם מגלים זאת. מרשל בתורו נשאר בבית אמו לאחר מות אביו כדי לעזור לה ולאחיו להתמודד עם האובדן, ומנהל קשר רציף עם החבורה בטלפון.
בנוסף לכך בארני מחליט לגלות מי אביו האמיתי ואפילו מחזק איתו את הקשר.
מרשל ולילי מצליחים להיכנס להריון. בתחילת ההריון. זואי וטד נפרדים והבניין הישן שזואי פעלה לשימורו נהרס. העונה נחתמת בסצנה מחתונה עתידית, ומגלים שבארני הוא החתן.

עונה 7

פרקים 137–160 (24 פרקים). החלה ב-19 בספטמבר 2011 והסתיימה ב-14 במאי 2012.
העונה מתחילה בסצנה מהחתונה של בארני, אך לא יודעים מי הכלה. משם חוזרים אחורה אל חתונתו של פאנצ'י, חברו של טד מקליבלנד. בארני רוצה לחזור לנורה, רובין רוצה לחזור לבארני וטד בכלל איבד את האופטימיות של ההתאהבות, עד שהוא פוגש בדמות מוכרת, ויקטוריה (הבחורה איתה יצא טד במהלך העונה הראשונה ונפרד ממנה משום שהיה מאוהב ברובין). ויקטוריה מספרת לטד שהיא מאורסת, וכשהם מדברים על הזוגיות של טד היא מוסיפה פרט קטן: טד לעולם לא יצליח להיות במערכת יחסים נורמלית מכיוון שטד עדיין בקשר עם רובין. בארני מפסיד למרשל בהתערבות נוספת וכך עליו ללבוש עניבה עם ציור של ברווזים במשך שנה ורובין מנסה להתמודד עם רגשותיה כלפי בארני, בעוד הוא עושה דבר אשר מעולם לא עשה - מחזר אחרי בחורה אחת בלבד: נורה. רובין נאלצת ללכת לפסיכולוג, קווין (קאל פן), כיוון שכתוצאה מההתאהבות בבארני היא תקפה בחורה, אולם היא מפתחת רגשות כלפי קווין והם מתחילים לצאת.
בארני צריך לפגוש את ההורים של נורה ומפחד שהם יצחקו עליו בגלל העניבה עם ציור הברווזים, לכן מרשל מרשה לו להוריד אותה בתמורה לעוד 3 סטירות (כאשר נותרה למרשל עוד סטירה אחת בלבד). מרשל מיד נותן לו שתי סטירות אולם שומר עוד שתיים נוספות לעתיד. באחד הלילות שהתחוללה הסופה איירין בניו יורק, רובין ובארני כמעט והתנשקו, אך שיחה מאביה של רובין קטעה אותם. כששניהם נזכרו ברגע זה, החלו להתנשק וסיימו את הערב ביחד. הם החליטו לספר לקווין ולנורה על התקרית, על מנת לנסות לחזור להיות זוג - אך לבסוף רק בארני עושה זאת, ומסיים בזאת את הקשר עם נורה.
מרשל ולילי עוברים ללונג איילנד, לדירה שסבא וסבתא של לילי נתנו להם במתנה. בחג ההודיה בביתם החדש, רובין חושפת לבארני שהיא בהריון, וזה דווקא משמח את ברני שרוצה מאוד להיות אב. אך לאחר מכן מתגלה שלא רק שהיא לא בהריון, אלא שהיא בעצם עקרה, והדבר גורם לה לרצות ילדים משלה לתקופה מאוד קצרה. בהמשך הרצון הזה פג וטד מספר לילדיו שרובין ויתרה על העניין והצליחה לעשות דברים רבים בחייה, ומעולם לא הייתה בודדה. במהלך חופשה משותפת עם מרשל ולילי, קווין מציע לרובין נישואים, היא נעתרת להצעתו של קווין, ומתוודה בפניו על כך שהיא עקרה. כשהוא מציע אימוץ היא מודיעה לו שהיא לא רוצה ילדים כלל. הם נפרדים לאחר שרובין אומרת לו שהיא לעולם לא תרצה ילדים.
כשרובין באה לספר לטד על הפרידה, ותוהה בפניו אם היא תצליח למצוא מישהו שיאהב אותה כמו שהיא, טד אומר לרובין שהוא אוהב אותה והם מתנשקים. לבסוף רובין מבינה שהיא לא אוהבת את טד, ושזה לא יילך ביניהם, ומרשל אומר לרובין שעליה לעזוב את הדירה, כדי שטד יצליח להתגבר עליה. וכך הם מפסיקים לדבר לתקופה מאוד ארוכה. רובין עוברת לגור אצל מרשל ולילי וחווה אורח חיים שונה משהכירה. היא מחליטה שחיי הפרוורים הם לא לטעמה. לילי ומרשל מודים בפני רובין שגם הם לא אוהבים לגור בפרברים. טד לכאורה רדוף על ידי "הרוח" של רובין, שעזבה את הדירה, אך הוא מבין שזו בעצם הרוח שלו שצריכה שינוי ומחליט לתת את הדירה - למרשל ולילי.
בארני פוגש בחורה בשם קווין, ומגלה שהיא מוצאת חן בעיניו, אך עד מהרה הוא מגלה שהיא עובדת כחשפנית במועדון החשפנות האהוב עליו. בסופו של דבר הם מתחילים לצאת, ובארני שוב מתמסד לקשר עם בחורה אחת בלבד, ומאוהב בה עד כדי כך שבתחילה היא מנצלת אותו, אך הוא מתפכח והם מחליטים להיות זוג. עם זאת עניין החשפנות מפריע לו מאוד. טד לא מצליח להתגבר על רובין, ובארני מסייע לו באמצעות מציאת שלושה בליינד דייטים באינטרנט, שתי הבחורות הראשונות מזכירות לו את רובין, אך עם השלישית הוא מצליח לסיים את הלילה במיטה. מרשל משתגע ולחוץ לקראת הולדת התינוק ולילי, שזקוקה למנוחה, משטה בו ושולחת אותו עם בארני לאטלנטיק סיטי. טד הוזה את רובין, שאומרת לו שגם היא וגם הוא זקוקים לקשר המשותף שלהם, כידידים שבאמת אוהבים זה את זה. טד פוגש את רובין וחוזר לדבר איתה בתזמון לא טוב, משום שלילי קיבלה צירי לידה בזמן שמרשל עם בארני באטלנטיק סיטי כשהוא שיכור כלוט.
במרוץ נגד הזמן בארני מנסה להביא את מרשל לבית החולים ובינתיים טד ורובין מסייעים ללילי ומסיחים את דעתה מצירי הלידה במגוון סיפורים משעשעים על החבורה מכל הזמנים. לבסוף לילי מגיעה לבית החולים ויולדת בן זכר. הם בוחרים לקרוא לו מארווין, על שם אביו המנוח של מרשל ובוחרים בשם אמצעי שבארני ביקש מהם שיקראו לו: "חכה לזה" (Wait For It), בתמורה לעזרתו להבאת מרשל לבית החולים במהרה. רובין מנסה לצלם תמונה מוצלחת של ההורים הטריים עם בנם, אך בכל פעם משהו משתבש. היא מדברת עם טד ומציגה בפניו את העובדה שעל אף רצונו להתמסד, הוא תמיד בוחר בבחורות שאין לו עתיד איתן. כדוגמתה, כמו סטלה שעזבה אותו לטובת בעלה לשעבר וכזואי ששנאה את עבודתו. טד מבין שרק עם ויקטוריה היה לו סיכוי ורק רובין הפריעה לו להמשיך להיות איתה. הוא יוצר איתה קשר מחדש והיא נעתרת לבקשתו לפגוש אותה. היא מגיעה לבר בשמלת כלה לאחר שברחה מחתונתה, והיא מציעה לטד לנסוע ביחד איתה אל השקיעה ולהיות ביחד. טד נזכר בחתונתו עם סטלה ולא מסוגל לעשות זאת, ונוסע להחזיר אותה לחתונה. בהגיעם לשם הוא משנה את דעתו, והוא וויקטוריה נוסעים יחדיו אל השקיעה.
בינתיים בארני וקווין נוסעים לחופשה אך הם מתעכבים בשדה התעופה כשחפץ מוזר במזוודתו של בארני נחשב כחשוד. הוא טוען שזהו קסם ושאסור לו לגלות את הטריק. לבסוף הוא מחליט לבצע את הטריק בפניהם משום שקווין החליטה לספר שהיא התפטרה מעבודתה כחשפנית והטריק מתגלה כהצעת נישואים, לה קווין מסכימה. הסצנה האחרונה לעונה שבה לחתונתו של בארני, לילי אומרת לטד שהכלה רוצה לראות אותו, הוא נכנס לחדרה ומתגלה שהכלה היא לא אחרת מאשר רובין.

עונה 8

פרקים 161–184 (24 פרקים). החלה ב-24 בספטמבר 2012 והסתיימה ב-13 במאי 2013.
העונה השמינית נפתחת בחתונתם של בארני ורובין ושניהם נראים לחוצים מאוד (שניהם מנסים לברוח מהחתונה). לאחר מכן, הסיפור חוזר מספר חודשים לאחור - טד בורח עם ויקטוריה ומגלה שלא כתבה מכתב לקלאוס, ארוסה, על שנטשה אותו בחופה, ומכריח אותה לכתוב מכתב בטענה שכשסטלה עזבה אותו בחופתו היה במכתבה נחמה. בסוף הפרק הראשון מסביר קלאוס לטד שהוא מחפש את "האחת" וזאת לא ויקטוריה, ולכן גם הוא בורח. רובין מתחילה לצאת עם האהבה הסודית שלה, ניק, שאותו פגשה שנים מספר קודם לכן. בארני מנסה להסתיר מקווין ללא הצלחה את העובדה שרובין והוא יצאו, ומרשל ולילי ממשיכים בגידול תינוקם מארווין. בסוף הפרק הראשון טד יושב בתחנת רכבת אחרי שחזר מחתונתם של בארני ורובין, והאמא יוצאת ממונית ממש באותה תחנה, מוסתרת על ידי אותה מטריה צהובה.
הסיפור מתקדם בחודש, לתקופה שטד מכנה "סתיו הפרידות". בארני מנסה להחתים את קווין על הסכם ממון מפורט, מה שגורם לערעור בכל ארבע מערכות היחסים. לאחר ריבים ממושכים השלימו כל הזוגות, למעט בארני וקווין שמבינים שזה לא יצליח ביניהם, והם נפרדים.
טד אינו מבין רמזים שוויקטוריה שולחת לו על כוונתה למסד את הקשר. לבסוף הוא מבין ומציע לה נישואין, אך היא מבקשת ממנו לסיים את קשריו עם רובין. טד מסרב וויקטוריה בתגובה עוזבת והם נפרדים. טד מבקש ממרשל ולילי שלא לספר לרובין שהוא וויקטוריה נפרדו בגללה, אך טד העתידי מספר שהיא גילתה זאת בשלב מסוים.

רובין מחליטה להפרד מניק, אך היא לא מצליחה לומר לו זאת. בארני מספר לניק בפני רובין שהוא עדיין אוהב אותה והוא רוצה שניק יפרד ממנה. לאחר שניק עוזב, בארני מכחיש את אהבתו לרובין וטוען שרק עבד על ניק כדי לסיים את הקשר. כך נגמר סתיו הפרידות (התקופה בה בארני, טד ורובין נפרדו מבני זוגם שלהם).

מרשל מציע את מועמדותו להיות שופט.

בארני מנסה להציע לרובין לחזור אך היא מסרבת ולכן בארני מחליט להפסיק לרדוף אחריה. רובין משתגעת מכך ומנסה לחזור לבארני, אבל הוא יוצא עם שותפתה לעבודה פטריס ורובין מנסה להפריד ביניהם בכוח. בארני מספר לטד שהוא מתכוון להציע לפטריס נישואים אבל אסור לו לספר על כך לאף אחד, אך טד לא מצליח להתאפק ומספר לרובין והיא מנסה לעצור את בארני. בסוף הכל מתגלה כמהלך שבארני תכנן כדי להציע לרובין נישואים, ורובין מסכימה.

רובין ובארני מתכוננים לחתונה וטד עוזר בהכנות, אך מגלה שקשה לו עם זה שרובין מתחתנת עם מישהו אחר. בקפיצה לעתיד אנו מגלים שהלהקה שטד שכר לחתונה שלהם הבריזה, וכאשר הוא פוגש את סינדי (הסטודנטית איתה יצא שהפכה ללסבית) ובת זוגה והן ממליצות לו על להקת חתונות שבה מנגנת הבסיסטית שלימים תהיה אשתו של טד.
לילי מתוודה שקשה לה עם היותה אמא משום שהיא וויתרה על קריירת האומנות שלה, וכשהיא מקבלת הצעה לעבור לרומא לשנה והיא מסכימה.
מסתבר שלפני שנים רובין קברה תליון בו היא תכננה להשתמש כחפץ הישן בטקס בחתונתה. לאחר שהיא מחפשת אותו היא מגלה שהקופסה בו הוא הוחבא ריקה ומפרשת זאת כסימן שהיא לא צריכה להתחתן, טד משכנע אותה שזאת טעות ושעליה להמשיך בחתונתה.

בפרק האחרון טד מגלה ללילי שהוא עובר לשיקגו כי קשה לו עם העובדה שרובין תתחתן עם בארני ולילי מגלה לטד שרובין העבירה את התליון לקופסת העפרונות של טד כשהוא עמד להינשא לסטלה. טד מחליט להביא את התליון לרובין בתור מתנת חתונה. מרשל מתקבל לעבודה בתור שופט ועליו לבחור בין נסיעה לרומא עם משפחתו לשנה לבין עבודת חלומותיו.
העונה מסתיימת בסצנה בה נראית אישה (השחקנית כריסטין מיליאוטי) במגפיים, אוחזת גיטרה בס ומטריה צהובה, שלושתם סימנים שטד העתידי תיאר בעבר ככאלה שקשורים למי שתהיה אשתו ואם ילדיו, קונה כרטיס רכבת לתחנת פארהמפטון, שבה ידוע שטד והאמא נפגשו לראשונה.

עונה 9

פרקים 185–208 (24 פרקים). החלה ב-23 בספטמבר 2013 והסתיימה ב-31 במרץ 2014.
העונה התשיעית עוסקת ב-55 השעות שלפני החתונה של בארני ושל רובין, ובמהלך עשרים השעות כל הדמויות הראשיות פוגשות באמא (אשתו העתידית של טד) למעט טד. לילי היא הראשונה לפגוש אותה לאחר שהשתעממה בנסיעה עם טד, והחליטה לקחת רכבת כדי להגיע לחתונה. בארני הוא השני שמוצגת פגישתו עם האמא, בפלשבק בו הוא מנסה להתחיל איתה, והיא עוזרת לו להבין שהוא רוצה להתחתן עם רובין. מרשל הוא השלישי שפוגש את אשתו של טד, לאחר שהיא נותנת לו טרמפ לחתונה והוא עוזר לה לעמוד על שלה ולהופיע בחתונה.
בזריחת יום החתונה טד ורובין מחפשים את בארני, אחרי שזה השתכר כלוט בלילה שלפני החתונה. במהלך החיפושים בחוף הים טד מתוודה שהוא תמיד אהב את רובין, ולבסוף מצליח להתגבר עליה. לילי ומרשל מתפייסים ומחליטים להישאר בניו יורק, בעוד לילי מוותרת על חלומה לטובת חלומו של מרשל, לאחר שהיא מגלה שהיא בהריון שני (בהמשך מגלים שנולדה להם בת בשם דייזי).
מועד החתונה, שנקבע לשש בערב, מתקרב, ולאחר שהחבורה פוגשת את גארי בלאומן, קולגה של בארני, טד מסביר לילדים שלו כמה קל לאבד קשר עם מכרים ותיקים ולכן חשוב לשמור על קשר איתם. בסיום הפרק מספרים מה עלה בגורל כל אחת מדמויות המשנה בסדרה.
רגע לפני החתונה בארני ורובין מקבלים "רגליים קרות" כל אחד בחדרו. לילי ומרשל מרגיעים את בארני ועוזרים לו לכתוב את נדר החתונה שלו. טד מנסה להרגיע את רובין, למרות שהיא מתעקשת שהיא הייתה רוצה שבארני ימצא את התליון שלה. טד, שמצא את התליון, נותן אותו לבארני ומסביר לו שהוא צריך להעניק אותו לרובין. בארני נותן את התליון לרובין, אך היא מצליחה לחלץ את האמת מטד. כשהיא מבינה שטד התאמץ להשיג לה את התליון, היא חושבת שאולי היא צריכה להתחתן עם טד, והיא מציעה לברוח איתו מהחתונה ולעבור לשיקגו. טד מסרב, ומסביר שהוא לא מרגיש ככה אליה, והוא לא יכול להיות שותף לבריחת כלה ביום כלולותיה בפעם השלישית (לאחר סטלה וויקטוריה).
רובין מחליטה לברוח לבדה ובמנוסתה נתקלת באמא ומתנגשת בה. האמא מבינה שרובין רוצה לבטל את החתונה ומציעה לה לנשום עמוק ולקחת שלוש נשימות עמוקות. לאחר שהיא עושה כך, רואה רובין את בארני, שמסביר לה שהוא נודר שהוא תמיד יהיה כן איתה, מה שמרגיע את חששותיה לגבי החתונה.
על מזבח החתונה בארני מקבל שוב "רגליים קרות" ומרשל סוטר לו, בפעם החמישית, ובכך מסיים את התערבות הסטירות. רובין ובארני מתחתנים.
במסיבה לאחר מכן, טד רואה את האמא ומתאהב. הוא מסביר לחבריו שהוא צריך לחזור לניו יורק והם נאלצים להיפרד.
במהלך הפרק שזורים קטעים מעתיד החבורה, מהם לומדים שללילי ולמרשל יש שלושה ילדים. בארני ורובין מתגרשים בעקבות הקפיצה בקריירה של רובין. בארני חוזר לדרכיו הישנות ולרדיפת שמלות. לאחר שהוא מכניס אישה להריון, בארני הופך לאב לילדה שהוא אוהב ומשנה את דרכיו.
רובין הופכת למגישה מפורסמת, אבל מתגעגעת לטד ורוצה לחזור אליו. בעקבות האירוסין של טד עם האמא היא מנתקת את הקשר עם החבורה.
הסיפור חוזר לזמן החתונה, כאשר גשום בחוץ והאמא עומדת בתחנת הרכבת עם המטריה הצהובה פתוחה. טד ניגש אליה, היא מזהה אותו מעברה והם מבינים שהמטריה הזו היא סימן לייעודם. ראשי התיבות הכתובים על המטריה הם ט"מ, טד מוסבי או טרייסי מקונל, שם האמא.
בהמשך הפרק מבינים שטרייסי נפטרה ושטד סעד את מיטתה עד למותה. כעבור שש שנים ממותה, בשנת 2030, חוזרים לחדר העבודה של טד והוא מסכם את הסיפור לפני לוק ופני, הילדים שלו. כאן מגיעה ההטעיה, הילדים מבינים שהסיפור הוא לא על איך שהוא פגש את אמא שלהם, אלא על כמה הוא אוהב את רובין, ובעצם הוא סיפר להם את כל הסיפור כי הוא מבקש את אישורם לצאת איתה. הילדים מסכימים, ואומרים שהם אוהבים אותה מאוד.
בסצנת הסיום, רואים את רובין נכנסת לדירתה עם כלבים חדשים כאשר מישהו מצלצל בפעמון הכניסה. היא מנסה להפעיל קולית את הטלוויזיה כך שתראה לה את תמונת המצלצל, אך הפקודה הקולית לא עובדת, לכן היא פותחת את החלון. היא רואה את טד מחזיק את הקרן הכחולה (בהקבלה למה שהתרחש בפרק הראשון, 25 שנים מוקדם יותר) ומחייכת. אליסון הניגן, השחקנית שמשחקת את דמותה של לילי, חשפה כי הסצנה האחרונה של הסדרה הייתה אמורה להיות החתונה של טד ורובין בה לילי משלמת חזרה למרשל חמישה דולרים בגין התערבותם על השאלה האם טד ורובין יתחתנו. בדיסק ה-DVD של הסדרה ששוחרר לאחר סיומה, נוסף סוף אלטרנטיבי בו האמא לא מתה וטד חי איתה באושר.

איך פגשתי את אבא

במרץ 2014, פורסם כי לאור הצלחתה של הסדרה וסיומה בעונה הקרובה, החלה רשת CBS להפיק סדרת ספין-אוף בשם "איך פגשתי את אבא". עם שחקני הסדרה אמורים היו להימנות גרטה גרוויג, קריסטה רודריגז, אנדרו סנטינו, סלינה גומז, דרו טארבר, ניקולאס ד׳אגוסטו ואנדרס הולם. בהמשך התפרסם כי סדרת הבת לא תעלה לשידור.